b"\n_START_ARTICLE_\nJosafat Kuncewi\xc4\x8d\n_START_SECTION_\nBiografia\n_START_PARAGRAPH_\nJoann Kuncewi\xc4\x8d va n\xc3\xa9ixer a Volod\xc3\xadmir-Volinski (Vol\xc3\xadnia), llavors part de la Corona de Pol\xc3\xb2nia i Litu\xc3\xa0nia, de pares pertanyents a la noblesa (el pare, per\xc3\xb2, es dedicava al comer\xc3\xa7 i tenia un c\xc3\xa0rrec al consell municipal) i de religi\xc3\xb3 ortodoxa. Va estudiar a V\xc3\xadlnius (avui Litu\xc3\xa0nia) amb bons resultats i aprengu\xc3\xa9 l'eslau eclesi\xc3\xa0stic i comen\xc3\xa7\xc3\xa0 a llegir llibres religiosos i de devoci\xc3\xb3. A m\xc3\xa9s, ajud\xc3\xa0 la fam\xc3\xadlia treballant com a aprenent amb un mercader, Papovi\xc4\x8d de V\xc3\xadlnius._NEWLINE_Era un moment de conflictes entre l'Esgl\xc3\xa9sia ortodoxa tradicionalista i l'Esgl\xc3\xa9sia Uniata cat\xc3\xb2lica de ritu grec, que s'acabava de reincorporar, despr\xc3\xa9s del Concili de Flor\xc3\xa8ncia (1451 - 1452), a l'obedi\xc3\xa8ncia al Papa. Joan opt\xc3\xa0 per adherir-se a l'Esgl\xc3\xa9sia grecocat\xc3\xb2lica ucra\xc3\xafnesa el 1604 i es f\xc3\xa9u monjo prenent el nom de Josafat en un monestir basili\xc3\xa0, el de la Sant\xc3\xadssima Trinitat de V\xc3\xadlnius. Aviat adquir\xc3\xad fama de virtu\xc3\xb3s i d'home sant. Despr\xc3\xa9s d'estudiar amb el prevere jesu\xc3\xafta Fabricius, en 1609 fou ordenat sacerdot per un bisbe cat\xc3\xb2lic i comen\xc3\xa7\xc3\xa0 a predicar, tenint un gran \xc3\xa8xit popular. En 1617 fou nomenat arximandrita del monestir i comen\xc3\xa7\xc3\xa0 la reforma de l'orde que don\xc3\xa0 lloc al naixement de l'Orde Basili\xc3\xa0 de Sant Josafat. El 12 de novembre del mateix 1617 \xc3\xa9s nomenat bisbe de Vitsebsk (actual Belar\xc3\xbas) i l'any seg\xc3\xbcent, arquebisbe de Polotsk._NEWLINE_Com a bisbe, tamb\xc3\xa9 s'ocup\xc3\xa0 de la reforma per consolidar el credo uniata. Va restaurar la catedral, redact\xc3\xa0 un catecisme per al poble i va fer nombroses visites pastorals i de predicaci\xc3\xb3. En una d'elles, a V\xc3\xadtsiebsk, fou envoltat d'un grup d'ortodoxos radicals que l'atacaren i el colpejaren fins que perd\xc3\xa9 el sentit; llavors el llen\xc3\xa7aren al riu i hi mor\xc3\xad ofegat. Altres versions diuen que va morir colpejat per una destral o d'un tret de bala.\n_START_SECTION_\nVeneraci\xc3\xb3\n_START_PARAGRAPH_\nFou considerat m\xc3\xa0rtir i aviat comen\xc3\xa7\xc3\xa0 el proc\xc3\xa9s de beatificaci\xc3\xb3. En 1628, Urb\xc3\xa0 VIII nomen\xc3\xa0 una comissi\xc3\xb3 per a la causa, que entrevist\xc3\xa0 116 testimonis. En 1637, el seu cos continuava incorrupte i uas segona comissi\xc3\xb3 continu\xc3\xa0 investigant: en 1643, Josafat fou beatificat pel papa. La canonitzaci\xc3\xb3 fou en 1867, per Pius IX, essent el primer sant oriental que canonitzava l'Esgl\xc3\xa9sia cat\xc3\xb2lica. Pius XI, en ocasi\xc3\xb3 del tercer centenari de la seva mort, li dedic\xc3\xa0 l'enc\xc3\xadclica Ecclesiam Dei (1923)._NEWLINE_El culte al sant fou important als monestirs basilians cat\xc3\xb2lics al llarg dels segles XVII i XVIII. En 1705, Pere I de R\xc3\xbassia intent\xc3\xa0 acabar amb la veneraci\xc3\xb3 i prendre'n les rel\xc3\xadquies: va provocar la mort de nombrosos monjos que s'hi oposaren. Aquests amagaren el cos de Josafat a Bia\xc5\x82a Podlaska, que continu\xc3\xa0 essent cercat sense \xc3\xa8xit per les autoritats tsaristes._NEWLINE_Avui, les rel\xc3\xadquies s\xc3\xb3n a l'altar de Sant Basili de la Bas\xc3\xadlica de Sant Pere del Vatic\xc3\xa0, a Roma."